Udanoceratops

Udanoceratops bol rod malého rohatého dinosaura, ktorý žil v období vrchnej kriedy (asi pred 80 miliónmi rokov) na území dnešného Mongolska (súvrstvie Bayan Mandahu).

Objav a druhy 

Tento dinosaurus bol opísaný ruským paleontológom Sergejom Kurzanovom v roku 1992 na základe mohutnej lebky o dĺžke 60 cm. Charakteristická je najmä mohutná spodná čeľusť, ktorá je pomerne robustnejšia ako u iných ceratopsov. Lebka je viacmenej hladká a nemá výrazné rohy, alebo iné výrastky. Celý dinosaurus bol dlhý okolo 4 m a robustne stavaný. Typový a tiež jediný známy druh je Udanoceratops  tschizhovi.

Klasifikácia 
Udanoceratops patrí medzi ceratopsy, skupinu bylinožravých dinosaurov s papagájovitými zobákmi. Žili v Severnej Amerike a Ázii počas obdobia kriedy. Je považovaný za jediného dnes známeho ázijského predstaviteľa čeľade Leptoceratopsidae, do ktorej je zaradený vrátane rodov Leptoceratops, Montanoceratops a Prenoceratops zo Severnej Ameriky.

Potrava 
Rovnako ako všetky ceratopsy, aj Udanoceratops bol bylinožravec. Kŕmil sa pravdepodobne cykasmi, papradinami a ihličnanmi, ktoré v období kriedy prevládali.

Referencie 
 
 Dodson, P. (1996). The Horned Dinosaurs. Princeton University Press, Princeton, New Jersey. ISBN 0-691-05900-4.
 Kurzanov, S.M. (1992). "A giant protoceratopsid from the Upper Cretaceous of Mongolia (in Russian)". Paleontological Journal: 81–93.

Externé odkazy 
 Thescelosaurus!
 Udanoceratops na Dinodata

Ceratopsia
Dinosaury z Ázie
Kriedové dinosaury